अमरनाथ गुफा पहुंचा श्रद्धालुओं का पहला जत्था  
जम्मू एवं कश्मीर में करीब डेढ़ महीने तक चलने वाली वार्षिक अमरनाथ यात्रा के तहत बुधवार को श्रद्धालुओं का पहला जत्था पवित्र गुफा में पहुंच गया।
जम्मू एवं कश्मीर में करीब डेढ़ महीने तक चलने वाली वार्षिक अमरनाथ यात्रा के तहत बुधवार को श्रद्धालुओं का पहला जत्था पवित्र गुफा में पहुंच गया। अधिकारियों ने बताया कि शुरुआत में सिर्फ पांच हजार श्रद्धालुओं को पवित्र गुफा की ओर बढ़ने की इजाजत दी गई लेकिन प्रत्यक्षदर्शियों का कहना है कि 13 हजार से ज्यादा श्रद्धालु बालटाल आधार शिविर से रवाना हो चुके हैं।  दक्षिणी कश्मीर के ननवान आधार शिविर से मिली रपटों में कहा गया है कि आधिकारिक तौर पर केवल दो हजार श्रद्धालुओं को पवित्र गुफा की ओर बढ़ने की इजाजत दी गई लेकिन प्रत्यक्षदर्शियों के अनुसार 10 हजार से ज्यादा श्रद्धालु शिविर से रवाना हो चुके हैं। दोनों आधार शिविरों में मौजूद श्रद्धालुओं की संख्या के बारे में आधिकारिक और वास्तिवक आंकड़ों में अंतर है। इस अंतर की वजह बड़ी तादाद में गैर-पंजीकृत श्रद्धालुओं का होना है। सलाना अमरनाथ यात्रा मंगलवार सुबह जम्मू से शुरू हुई थी।